Chhattisgarh: बिलासपुर में चोरी के शक में युवक की बेरहमी से पिटाई, पेड़ से उल्टा लटकाया, VIDEO सामने आने के बाद हुई कार्रवाई
युवकों ने पीड़ित के पैर बांधकर उसे पेड़ से उल्टा लटका दिया और पिटाई करते रहे। ये पूरा मामला सीपत थाना क्षेत्र का है। वीडियो वायरल होने के बाद पुलिस ने पिटाई करने वाले 3 युवकों को पकड़ लिया है।
Chhattisgarh: छत्तीसगढ़ के बिलासपुर में चोरी के शक में एक युवक की बेरहमी से पिटाई का मामला सामने आया है। इस मामले से जुड़े एक वीडियो में दिख रहा है कि 4 से 5 लोग बेरहमी से इस युवक को पीट रहे हैं। पीड़ित युवक बार-बार इन युवकों से माफी मांगता रहा लेकिन फिर भी लोगों ने उसकी बात नहीं सुनी और बेरहमी से पीटते रहे। इन युवकों ने पीड़ित के पैर बांधकर उसे पेड़ से उल्टा लटका दिया और पिटाई करते रहे। ये पूरा मामला सीपत थाना क्षेत्र का है। वीडियो वायरल होने के बाद पुलिस ने पिटाई करने वाले 3 युवकों को पकड़ लिया है। पूछताछ में पता लगा कि पीड़ित युवक चोरी करते हुए रंगे हाथों पकड़ा गया था, इसके बाद पुलिस ने उसे छोड़ दिया था। इसी वजह से युवकों ने उसकी पिटाई कर दी।चौकीदार का काम करता था पीड़ित युवकदरअसल रतनपुर क्षेत्र के गढ़वट का निवासी महावीर सूर्यवंशी सीपत क्षेत्र के उच्चभट्‌ठी गांव में चौकीदार का काम करता था। सोमवार की सुबह वह मनीष खरे के घर के दरवाजे की कुंडी खोलकर घुस रहा था। तभी लोगों ने उसे पकड़ लिया और पुलिस को जानकारी दी। हालांकि पुलिस ने थाने ले जाने के बाद उसे छोड़ दिया। मिली जानकारी के मुताबिक, पुलिस से छूटने के बाद महावीर दोबारा मनीष के घर में घुस गया। जिसके बाद युवकों ने उसे पीटना शुरू कर दिया और वीडियो भी बनाया। सोशल मीडिया पर जब ये वीडियो वायरल हो गया तो प्रशिक्षु IPS विकास कुमार व उनकी टीम ने युवकों की तलाश शुरू की। वीडियो से पहचान कर पुलिस ने फिलहाल तीन युवकों को पकड़ लिया है। अन्य साथियों की तलाश की जा रही है।